Dan l-aħħar kelli l-opportunità niltaqa' mal-istudenti tar-raba' klassi tal-Kulleġġ San Alwiġi u s-sitt klassi tal-primarja tal-iskola tal-Qrendi f'żewġ okkażjonijiet differenti ħafna minn xulxin li fihom tkellimna dwar il-letteratura u x'tista' tagħmel biha. Wara din il-laqgħa interattiva mal-istudenti, tkellimt mal-għalliema tal-Malti fil-Kulleġġ li qegħdin iħejju lil dan l-ewwel grupp ta' studenti għas-sillabu l-ġdid tal-Malti għaċ-Ċertifikat tal-Edukazzjoni Sekondarja (il-livell Ordinarju) dwar l-isfida li l-istudenti jħarsu lejn il-mod kif taħdem il-letteratura iktar milli jiffokaw biss fuq it-tematika tagħha, dak li tgħid. Issa importanti li l-MATSEC jimxi mal-karta mudell li fassal hu stess meta jsir l-ewwel eżami f'April/Mejju tal-2014. L-għalliema u l-istudenti qed jitħejjew għalih, għal esperjenza awtentika ta' letteratura, għal perspettiva profondament differenti tad-dinamika u l-istudju tagħha. Kien hemm darba xiħ il-Maqluba miskin kellu żaqq daqs katuba; għattieha bil-landa, u ħareġ mal-banda iħabbat minflok il-katuba. Ma kinux limerikki perfetti dawk li kitbu, fi ftit minuti, l-istudenti, u forsi lanqas limerikki, imma kienu kitbiet li t-tfal kitbuhom b'entużjażmu kbir li ħalla lill-kelma tagħmel dak li kapaċi tagħmel: issaħħar lil min jużaha b'mod miftuħ, b'mod kreattiv. Kienet siegħa ta' avventura bil-kelma. Nixtieq nirringrazzja lill-għalliema u lis-Surmast u l-assistent tiegħu. Hija skola li temmen ħafna li l-istudenti jieħdu gost jitgħallmu permezz ta' attivitajiet differenti, li sikwit joħorġuhom minn ġol-bini tal-iskola. Dawn il-mumenti jfakkruni x'kapaċi tagħmel il-letteratura ma' kull min jinfetaħ għaliha, ikunu xi jkunu l-età u l-ħiliet akkademiċi tiegħu. Dan kien wieħed mil-limerikki li ktibt jien: xtaqt nikteb ftit versi magħluba. Ġie kollox bil-fard għax bdiet nieżla l-art flok għanja ġie l-bumm tal-katuba. Imbagħad, bl-għajnuna tal-kliem li jirrima li tawni l-istudenti, ktibt dan: Filgħodu mat-tfal il-Maqluba, Fejn darba kien hemm il-ħarruba. Ħadt ħafna pjaċir, 'żda l-ħin beda jtir, U tlaqt qisni tigra maħruba. Ili ngħid li rrid intiha għal-limerikki. Forsi għad nisimgħu bil-limerikk anki mingħand l-istudenti li esperimentaw bih fil-knisja tal-Maqluba. Adrian Grima, il-Maqluba, 25 ta' April 2013